Sanger Jannie du Toit
Liedjieskrywer en Sanger van Afrikaanse en Nederlandse Kleinkuns
Jannie du Toit is 'n liedjieskywer, internasionale sanger en pionier in die ontwikkeling van Afrikaanse musiek.
Sedert sy beginjare as sanger op die eerste toetsuitsendings van SATV in 1975 en as lid van die Afrikaanse folkgroep TRILOGIE, het die een hoogtepunt na die ander gevolg. Die inpalm van die "Honorary Mention Prize" in die American Song Festival, het hierdie suksesvolle musiekreis behoorlik laat vlam vat.
HUIDIGE OPTREDES van Jannie sluit die volgende in:
Jannie sing Jacques Brel se beeldryke tekste in vier tale – Frans, Afrikaans, Engels en Nederlands begelei deur ’n musiekensemble van klavier, tjello en kitaar. Brel se liedkuns sal nog vir ’n lang tyd telkens weer nuut geïnterpreteer en beluister word. In hierdie program kom sy genialiteit ewe sterk na vore in al vier tale – ’n getuigskrif vir die ongeëwenaarde seggingskrag van die grootste chansonnier van die 20ste eeu.
DOEP IS NIE DOOD NIE
'n Eenman-aanbieding met teks- en musiekgrepe oor die lewensbeskouing en werk van Koos du Plessis.
Dertig jaar na sy afsterwe, word dit in hierdie verhoogproduksie duidelik hoe lewend en toepaslik sy siening van die lewe steeds bly, hoe treffend sy liedkuns. Jannie du Toit, 'n groot vriend van Du Plessis, sit hiermee sy werk voort om Koos se musiek by 'n volgende geslag te laat voortleef.
KIEKIES - LUCAS SE LIEDJIES
Lucas Maree se liedjies met Jannie (kitaar en sang) en Thean Kotze (kitaar, baskitaar, tromme en sang). Lucas het as liedkunstenaar min gelykes in Afrikaans. Jannie en Thean herontdek sy verbeeldingryke kyk na die lewe en laat die gehoor met persoonlike anekdotes iets beleef van sy uitsonderlike menslikheid en kreatiewe gees.
DIE EGGO VAN JOU Oë
Jannie du Toit en Susan Mouton verf met die wonderlike klankkleure wat die kombinasie van tjello, kitaar en stem kan bied. Hulle bekoor met Jannie se eie liedjies, maar ook met gunstelinge uit sy jeugjare soos die Afrikaanse kunslied, pop- en folk uit die sestiger- en sewentigerjarejare. Daarby kom werk van sy Afrikaanse en Nederlandse kollega’s maar ook musiekhelde soos die kabaretmeester Jacques Brel en enkele instrumentale werke vir tjello en kitaar wat verder sorg vir merkwaardige verskeidenheid.
DIE CORDON BROERS se KOSSÊRT
Jannie du Toit, sang en kitaar en Lochner de Kock, kospraatjie/demonstrasie en sang. 'n Luister-en-proe-allegaartjie van formaat. Die gehoor word vermaak met kosdemonstrasies, anekdotes, wenke, staaltjies en musiek uit die twee kunstenaars se reise deur hulle kos- en musiekervarings.
Lochner is jare lank reeds konsultant by Jannie se Agterplaas B&B waar hulle elke oggend gesellig met vriende uit die omgewing om die ontbyttafel kuier.
Jannie bied weer gedurende November en Desember vanjaar ’n Kersprogram aan waarin drie sangers van Renette Bouwer se Universiteit Johannesburg koor saam met hom sing. Gabby, Sizwe en Sandile staan ook bekend as die sanggroep Breathe. Die begeleiding word waargeneem deur Susan Mouton, Jannie se gereelde tjellis en Chanie Jonker wat gereeld as pianis vir hom optree.
Die program sluit in Koos du Plessis se Gebed en Somerkersfees, liedere soos Pie Jesu en Gee ons Vrede, asook ander bekende geestelike liedere en skrifberymings deur Jannie en Christa Steyn.
Daar is benewens die begeleide werk ook a capella-sang en die program word meesal ingeskakel by die boodskap van die leraar tydens 'n erediens. Die program kan egter ook as ‘n alleenstaande Kerskonsert aangebied word.